  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Удмуртиысь Глаз ёросын нимысьтыз утиськись «Адамский» выль инкуазь инты кылдытӥзы. Со сярысь Удмуртиысь тӧролэн но кивалтэтлэн пресс-службазы ивортӥз. Нимысьтыз утиськись инкуазь интыез кылдытон понна кык инкуазь синпелетэз, но шер пумиськись пӧйшуръёсын но будосъёсын инкуазь люкетъёсын огазеязы. Выль заказнике IХ–ХV дауръёсысь «Весьякар» археологи синпелет пыре. Озьы нимысьтыз утиськись инкуазь интыослэн быдӟалазы элькунын 412 гектарлы будӥз. « Исантэм выль инты кылдытон Удмуртилэсь аспӧртэмлыко инкуазьзэ утьыны луонлык сётоз. Нимысьтыз утиськись интыослэн быдӟалазыя асьме улосвылмы Приволжск федерал округын нырысетӥосыз пӧлын луэ. Адаямилэн ужаменыз Удмуртилэн инкуазезлы изъян ваёнэз алон понна асьмелэн нимысьтыз утиськись 135 интыос кылдытэмын. Оглом соос 396,9 сюрс гектар луо, со быдэс элькунлэн 9,4 процентэз » Денис Удалов, Удмуртиысь инкуазь узырлыкъёсъя но инкуазез утёнъя министр Заказникын сэро будосъёслэн 552 видзы будэ. Тужгес но шер пумиськисьёсыз пӧлын «венерин башмачок» но «калипсо луковичная», соос Россилэн Горд Книгаяз пыртэмын. Эшшо 15 будосъёс Удмуртилэн Горд Книгаяз пыро. Заказникысь тужгес но аспӧртэмлыко будос «Кортуза Маттиоли» шедьтӥзы. Льӧль яке коньысир сяськалюкъёсын (соцветие ) будос йӧӟон вакытлэсь азьвыл дырысь реликт луэ. Нимысьтыз утиськись интыысь Чупчи шурлэн нёжалаз «кувшинка четырёхгранная» шедьтӥзы. Со уйпал тайга вид асьме дорын Яр но Глаз ёросъёсын Чупчи шурлэн вуж ӧраз гинэ пумиське, одӥг интыын но со уг утиськы. Со видэз утён понна нимысьтыз утиськиз интыослэсь висгожъёссэс паськытатыса заказник кылдытыны кулэ вал. Заказник пӧйшуръёсын но узыр луэ. Шер пумиськись но бырись, Россиысь но Удмуртиысь Горд Книгаосы пыртэм тылобурдоос пӧлысь татысь вуошез (выпь) но туливить-коӵоез (кулик-сорока) шедьтӥзы. Озьы ик нымы-кибыос пӧлысь «голубянка арион», «Аполлон Мнемозина», «шмель Шренка» пумисько, музъем вылын но вуын улыны быгатӥсь лулосъёс пӧлысь – шер пумиськись вид «сибирский углозуб». Тегъёс: Удмуртия инкуазь инкуазезутён  